**Emlékeztető az ELTE TTK HÖK Matematika Szakterületi Bizottsági Üléséről**

**2013. január 3. Déli Hallgatói Iroda tárgyaló terme**

**Az emlékeztetőt készítette:** Ivancsó Veronika.

**Jelen vannak:** Dienes Petronella, Dukán András Ferenc, Hermán Dániel, Ivancsó Veronika, Kuti Péter és Nyitrai Károly szavazati joggal; Márton Ákos és Nagy Richárd tanácskozási joggal.

A Matematika Szakterületi Bizottság 6 fővel határozatképes.

**Kuti Péter 16:11 perckor megnyitotta az ülést.**

Kuti Péter határozati javaslatot tett, melyben felkérte Ivancsó Veronikát a jegyzőkönyv vezetésére. Ivancsó Veronika vállalta a jelölést.

*A Matematika Szakterületi Bizottság határozatot hozott a kérdésben:*

1/2013 (I. 3.) számú Matematika Szakterületi bizottsági határozat: Az ELTE TTK HÖK Matematika Szakterületi Bizottsága 6 igen szavazattal, egyhangúlag támogatta, hogy Ivancsó Veronika készítse az ülésről a jegyzőkönyvet.

Kuti Péter ismertette a kiküldött napirendi pontokat. Egyéb napirendi pont és sorrendmódosító javaslat nem érkezett.

Az előzetesen kiküldött és helyszínen elfogadott napirend:

1. Bejelentések

2. Gólyatábor

3. Személyi kérdések

4. Egyebek

*A Matematika Szakterületi Bizottság határozatot hozott a napirendről:*

2/2013 (I. 3.) számú *Matematika Szakterületi bizottsági* határozat: Az ELTE TTK HÖK *Matematika Szakterületi Bizottsága 6* igen szavazattal, egyhangúlag elfogadta az előzetesen kiküldött napirendet.

**1. Bejelentések (16:12)**

Dukán András Ferenc bejelentette, hogy a TTK HÖK elfogadta az új Alapszabályát, amelyet a Kari Tanács véleményezett, majd a Szenátus is elfogadott. Ismertette a Szakterületi Bizottsági ülésekről való hiányzások lehetőségét és kérte, hogy minden jelenlevő tekintse át a Szakterületi Bizottság Ügyrendjét.

Kuti Péter az elhangzottakhoz hozzáfűzte, hogy az ügyrendbe nem került be az ülésekről való kimentés kérdése.

Az ülésen megjelentek a képviselői mandátumok megszűnéséről és az új Alapszabály Intézeti Tanácson való bejelentésről folytattak beszélgetést.

Hermán Dániel bejelentette, hogy a Szakterületi Bizottsági ülés késve kezdődött. Kuti Péter kérte, hogy a Szakterületi Bizottság tagjai tartózkodjanak a késétől.

Kuti Péter bejelentette, hogy január 12-én lesz a TTK HÖK következő Küldöttgyűlése, melyen számít a itt jelenlevők megjelenésére.

Kuti Péter bejelentette, hogy a regisztrációs hétre tervezi a Szakterületi Csoport Bevonó Alkalmát megrendezni. Hermán Dániel hozzászólt a kérdéshez.

**2. Gólyatábor (16:16)**

Kuti Péter a gólyatáborra kiterjedő pályázati kiírást indítványozott. Javasolta, hogy a TTK HÖK Választmánya írjon ki egy pályázatot matekos hallgatók részére gólyatáborról, de nem rögzíteni, hogy kivel vagy esetleg ki nélkül valósulhatna meg a szervezés.

Dukán András Ferenc határozati javaslata arról szólt, hogy a Szakterületi Bizottság írjon ki pályázatot matekos gólyatáborra. Javasolta továbbá, hogy február elején legyen egy Szakterületi Bizottsági ülés, amikor is a matekos gólyatábor kérdését megtárgyalhatják a megjelentek. Elmondta, hogy beszélt Müller Barbarával az ülés előtt, aki szintén február elejére látja annak lehetőségét, hogy végleg eldőljön a kérdés, mert akkor még meg lehet szervezni bármilyen gólyatábort. A fő kérdés, hogy megvalósítható legyen a gólyatábor és mérlegre kell tenni, hogy érdemes-e eltérni a tavalyi táborhoz képest.

Kuti Péter kérdésére Dukán András Ferenc elmondta, hogy természetesen minőségi megvalósíthatóságra gondolt. Ezen kívül kíváncsi lenne a matekos gólyatábor mögötti szervezői igényre, mert eddig nála egy személy jelentkezett, ami nem mérvadó. Javasolta, hogy a Szakterületi Bizottság a februári ülésén döntsön a beterjesztett koncepcióról.

Kuti Péter elmondta, hogy szeretné ha születne határozat a Szakterületi Bizottság koncepciójáról.

Dukán András Ferenc javasolta, hogy a február 4-ei héten tárgyalja a matekos gólyatábor koncepció(i)t a Szakterületi Bizottság, a Választmány pedig írja ki február 11-én, vagy ha aznap nem lesz ülés, akkor a legközelebbi választmányi ülésén a pályázatot.

Hermán Dániel kérdésére, hogy az ELTE ESZ Kft közreműködésével legyen-e megszervezve a gólyatábor, Dukán András Ferenc válaszában elmondta, hogy előnyben részesítené a kisebb adminisztratív költségi igényű szervezői brigádot.

Hermán Dániel, Kuti Péter és Dukán András Ferenc arról beszélgettek, hogy a BGGYK HÖK-nek mindenképpen választ kell adni a gólyatábor kapcsán, hogy mint régi partnerrel korrekt legyen a TTK HÖK Matematika Szakterületi Bizottsága.

Márton Ákos, Hermán Dániel, Dukán András Ferenc és Kuti Péter a pályázati kiírás szövegéről folytattak beszélgetést.

16:30. Kuti Péter szünetet rendelt el.

16:32. Kuti Péter újra megnyitotta az ülést.

*A Szakterületi Bizottság 6 fővel határozatképes.*

Hermán Dániel vállalta, hogy anyagi szempontból megvizsgálja a gólyatábor lehetőségeit, amennyiben biztosítva vannak számára az elmúlt két év matekos gólyatáborinak pénzügyi adatai. Kezdetleges dolgokat szívesen elkészít a programokon kívül, de minimálisan azokat is szerepeltetni fogja a kalkulációban.

16:34. Dukán András Ferenc távozott az ülésről.

A pénzügyi adatokhoz Ivancsó Veronika és Kuti Péter is hozzászóltak.

16:36. Dukán András Ferenc visszatért az ülésre.

Dukán András Ferenc hozzászólt a Hermán Dániel által elvállalt feladathoz. Szeretne egy koordinátori listát, pre-pályázatot, amit szerinte nem egy embernek kéne összeszednie, ezért ebben ő is szívesen résztvesz, segít.

A Szakterületi Bizottság a szak létszámáról folytatott beszélgetést. Szóba került, hogy a tanárképzés nem jelent meg a felvételi könyvben, így leendő tanár szakos hallgatók sokkal kevesebben lesznek és nincsenek még keretszámok sem.

Kuti Péter határozati javaslatot tett, miszerint a választmány írja ki a matekos gólyatábor pályázatot február 11-én, vagy ha aznap nem lesz ülés, akkor a legközelebbi ülésen és a pályázat leadási határideje is legyen fix. Dukán András Ferenc javasolta, hogy legyen két hét a leadásra és a BGGYK HÖk-öt ne zárjuk ki a pályázásból, de amennyiben lesz megvalósítható matekos pályázat, akkor szerinte a Szakterületi Bizottság egyértelműen a matekos gólyatábort fogja támogatni az eddigiek elhangzottak után.

Márton Ákos, Kuti Péter és Hermán Dániel további beszélgetést folytattak a Hermán Dániel által elvállalt feladatról, számokról és a munkaerőről.

Ivancsó Veronika kérdésére Dukán András Ferenc válaszában elmondta, hogy nem fog keresni szervező személyeket, ha nem lesz elég jelentkező, akkor mivel ő nem vállalja a szervezést, jobbnak látná nem változtatni a tavalyi koncepción.

*A Matematika Szakterületi Bizottság határozatot hozott a kérdésben:*

3/2013 (I. 3.) számú Matematika Szakterületi bizottsági határozat: Az ELTE TTK HÖK Matematika Szakterületi Bizottsága 6 igen szavazattal, egyhangúlag támogatta, hogy a február 4-ei héten üljön össze a Szakterületi Bizottság és döntsön arról, hogy matekos gólyatábor szervezését támogatná-e, illetve ennek fényében február 11-én, vagy ha aznap nem lesz ülés, akkor a legközelebbi választmányi ülésén kerüljön kiírásra a pályázat, melyre két hétig lehessen pályázni.

**3. Személyi kérdések (16:49)**

Kuti Péter ismertette, hogy Kari Tanács delegáltságról lesz szó a napirendi pontban.

Hermán Dániel bejelentette, hogy le fog mondani Kari Tanács delegáltságáról. Szerette volna már korábban is jelezni, hogy nem tudta maradéktalanul ellátni a Kari Tanács delegáltsággal járó feladatokat. Röviden ismertette a problémákat, melyek miatt le fog mondani és támogatandónak tartja, hogy idősebb hallgató vállalja a feladatot. Ígérte, hogy a hosszabb indoklást elküldi a levelezőlistára.

Dukán András Ferenc jelezte, hogy vállalná a delegáltságot, de csak abban az esetben, ha Hermán Dániel tényleg lemond.

Kuti Péter elmondta, hogy Dukán András Ferenccel már korábban is beszélt a témáról. Kérte, hogy pár szóban indokolja meg, miért lenne alkalmas a delegáltság betöltésére. Dukán András Ferenc elmondta, hogy a Kari Tanácsban a jelenlegi változások miatt fontos, hogy tapasztalt emberek üljenek. A TTK HÖK érdekérvényesítő képessége nem volt elég jó. Elkövetett a hallgatói képviselet olyan hibákat, melyeket nem lett volna szabad. Nem biztos, hogy ha mások ülnek ott, akkor eredményesebb, de mégis a tapasztalt tagok szóltak hozzá leginkább, ők látják legjobban a helyzetet. Jancsó Tamást hozta fel példának, aki ismét Kari Tanács delegált. Ismertette az előterjesztést, mely tudomása szerint az Intézeti Tanácsok elé fog kerülni a hallgatói delegáltak számával kapcsolatban.

Hermán Dániel elmondta, ahogy az elmúlt évben látta, nagyon fontos szerepet töltött be az elnök személye a Kari Tanácsban. Igazat adott Dukán András Ferencnek a hallgatói delegáltakról elmondottakról.

Dukán András Ferenc Hermán Dániel és Kuti Péter kérdéseire elmondta, hogy nem látja indokoltnak a hallgatói létszám csökkentését és egyetért az egyharmad arányú részvétellel. Amennyiben mégis csökkenne a hallgatói részvétel, úgy valószínűleg a szociális elnökhelyettes kerül kivezetésre a tanácsból. Illetve megalakul az egyetemi doktori képviselet a jövő hét folyamán. Az új tanács kari testületei is megalakulnak majd, de ennek ütemezését még nem látja.

Hermán Dániel bejelentette, hogy január 12-ei hatállyal fog lemondani.

Kuti Péter ismertette határozati javaslatát és a szavazás menetét.

*A Matematika Szakterületi Bizottság határozatot hozott a Kari Tanács delegáltságról:*

4/2013 (I. 3.) számú *Matematika Szakterületi bizottsági* határozat: Az ELTE TTK HÖK *Matematika Szakterületi Bizottsága 6* igen szavazattal, egyhangúlag javasolta, hogy Dukán András Ferenc legyen az ELTE TTK Kari Tanácsának egyik hallgatói delegáltja.

Dukán András Ferenc bejelentette, hogy a január 12-ei Küldöttgyűlés személyi kérdés miatt lett összehívva, mégpedig a szervező elnökhelyettes visszahívása miatt. Ismertette, hogy a Választmány 7 igen és 1 nem szavazattal javasolta a visszahívását, a szavazástól 1 szavazati jogú tag távol maradt. Felhívta a figyelmet, ha az esetleges visszahívás megtörténik, szükség lesz utódra. Kérte, hogy akinek további kérdése van az ügyről, keresse meg őt vagy Kuti Pétert. Egyébként több személyi változás fog történni rövid és középhosszú távon a TTK HÖK-ben, így mindenkit bíztat, hogy gondolkodjon el azon, hogy vállalna-e tisztséget. A tanulmányi elnökhelyettes és sportbiztos képzés már folyik, de be lehet csatlakozni. Ő sem fog újraindulni, hisz nem lesz TTK-s hallgató, Ferdinandy Bence sem, de egyéb váltások is várhatók. Elmondta, hogy most már kötelező pályázatot beadni, ha valaki szeretne betölteni egy tisztséget, de a Küldöttgyűlés 4/5-del eltérhet ettől.

Hermán Dániel kérdésére Kuti Péter válaszában elmondta, hogy bár megválasztásakor úgy gondolta júliusig fogja betölteni a tisztséget, ez változhat. Jelezte, hogy akit érdekel a matematika szakterületi koordinátor tisztsége, azt nagyon szívesen felkészíti.

**4. Egyebek (17:13)**

Kuti Péter ismertette, hogy az Szakterületi Csoport Alakuló ülésén a regisztrációs hétről beszélgettek a Szakterületi Csoport Bevonó Alkalma kapcsán az ott megjelentek. Ezen kívül Kuti Péter érveket és ellenérveket sorolt fel az időponthoz, majd kérte, hogy a képviselők személyes megkeresés által is invitálják meg az ismerőseiket, hogy jöjjenek el a Bevonó alkalomra. Felmerült a bevonó hétvége lehetősége is, de a Szakterületi Bizottság tagjai nem szimpatizáltak a felmerült lehetőséggel. Kuti Péter bejelentette, hogy a Szakterületi Csoport marketing felelősével, Kerényi Péterrel is egyeztetett már a bevonó alkalomról.

17:17. Dienes Petronella távozott az ülésről.

A Szakterületi Bizottság a Bevonó alkalom programjáról folytatott beszélgetést. Szó volt többek között az élménybeszámolókról, játékokról, egész napos programról, kerekasztal-beszélgetésekről, disznóvágásról, csapatépítésről, helyszínről, bemutatkozásról, ötletezésről.

17:23. Dienes Petronella visszatért az ülésre.

Kuti Péter kérésére, hogy legyen egy felelős személy, aki előtervezi a bevonó alkalmat, Dienes Petronella elvállalta a feladatot, amennyiben a levelezőlistán nem jelentkezik senki felelősnek.

Kuti Péter beszélt a nyílt napról és Educatioról. Ismertette mindkét rendezvény időpontját, a nyílit nap január 25-én, az Educatio január 18-19-én lesz megtartva. A Szakterületi Bizottság beszélgetést folytatott a rendezvényekről. Szó volt többek között a Matematikai Múzeum bemutatásáról, érdekes előadásokról, a Matszacs bemutatásáról, Frank András, Arató és Simon Péter tanár urak előadásáról, fim klubról. Az elhangzott ötletekről Kuti Péter megígérte, hogy levelet küld ki a levelező listára. Elmondása szerint 18-áig a dolgozók névsorát le kell adni, mert személyre szóló badgek lesznek.

Hermán Dániel a féléves terv összeállításáról kérdezett. Kuti Péter válaszában elmondta, hogy a februári ülésen lesz erről szó.

Kuti Péter gratulált a megjelenteknek, hogy az ELTE TTK HÖK első Szakterületi Bizottsági ülésén résztvettek.

**Kuti Péter 17:36-kor lezárta az ülést.**

**Határozatok:**

1/2013 (I. 3.) számú Matematika Szakterületi bizottsági határozat: Az ELTE TTK HÖK Matematika Szakterületi Bizottsága 6 igen szavazattal, egyhangúlag támogatta, hogy Ivancsó Veronika készítse az ülésről a jegyzőkönyvet.

2/2013 (I. 3.) számú *Matematika Szakterületi bizottsági* határozat: Az ELTE TTK HÖK *Matematika Szakterületi Bizottsága 6* igen szavazattal, egyhangúlag elfogadta az előzetesen kiküldött napirendet.

3/2013 (I. 3.) számú Matematika Szakterületi bizottsági határozat: Az ELTE TTK HÖK Matematika Szakterületi Bizottsága 6 igen szavazattal, egyhangúlag támogatta, hogy a február 4-ei héten üljön össze a Szakterületi Bizottság és döntsön arról, hogy matekos gólyatábor szervezését támogatná-e, illetve ennek fényében február 11-én, vagy ha aznap nem lesz ülés, akkor a legközelebbi választmányi ülésén kerüljön kiírásra a pályázat, melyre két hétig lehessen pályázni.

4/2013 (I. 3.) számú *Matematika Szakterületi bizottsági* határozat: Az ELTE TTK HÖK *Matematika Szakterületi Bizottsága 6* igen szavazattal, egyhangúlag javasolta, hogy Dukán András Ferenc a Kari Tanács hallgatói delegáltja legyen.